Ce trebuie să cunoaşteţi referitor la părţile în procesul civil:


Până la această dată, cu siguranţă, cunoaşteţi că o persoană, fie fizică, fie juridică, dacă are o pretenţie împotriva alteia şi pe care nu o poate satisface pe cale amiabilă, trebuie să se adreseze unei instanţe de judecată. Aceste persoane care au un litigiu cu privire la un drept pentru rezolvarea căruia este necesar să se adreseze instanţei de judecată se numesc părţi.


Litigiul dintre cele două persoane presupune cel puţin două părţi cu interese contrarii şi anume una care formulează pretenţii (reclamantul) şi alta împotriva căreia se formulează pretenţia (pârâtul).


Dacă persoana care se adresează instanţei nu are o pretenţie faţă de altă persoană se spune că aceasta are o cerere care urmează să se soluţioneze pe cale necontencioasă.


Denumirea de părţi este valabilă atât pentru faza judecăţii, cât şi pentru faza executării silite.


În cadrul etapelor procesual civile, părţile poartă denumiri specifice.

· Astfel, la prima judecată părţile se numesc reclamant şi pârât.

· În faza de judecată a apelului, părţile se numesc apelant şi intimat.

· La judecata în recurs, părţile se numesc recurent şi intimat.

· În contestaţie în anulare, părţile poartă denumirea de contestator şi intimat.

· La judecata unei cereri de revizuire, părţile se numesc revizuent  şi intimat.

În cazul executării silite, părţile poartă denumirea de  creditor şi debitor.

· Dacă aveţi o pretenţie împotriva unei alte persoane cu care nu ajungeţi la o înţelegere puteţi supune acea pretenţie judecăţii.           Trebuie însă să aveţi grijă că pentru valorificarea pretenţiei trebuie să aveţi un interes născut şi actual, în sensul că dacă nu acţionaţi în acel moment suferiţi un prejudiciu. Mai mult, trebuie să aveţi un interes personal şi direct. Cu alte cuvinte, acţionaţi o persoană în judecată pentru că veţi suporta un prejudiciu dumneavoastră şi nu altcineva.

· O acţiune o puteţi porni numai dacă aţi împlinit vârsta de 18 ani şi nu aţi fost pus sub interdicţie judecătorească.

· Femeia care are 16 sau chiar 15 ani, care s-a căsătorit, poate formula o acţiune în instanţă cu condiţia ca anularea căsătoriei să nu aibă loc înainte ca femeia să fi împlinit 18 ani.

· Minorii sub 14 ani şi cei puşi sub interdicţie nu pot sta personal în proces, ci prin reprezentanţii lor legali: părinţi, tutoare sau curator. Dacă unul dintre cei arătaţi nu au reprezentant legal şi un litigiu care este pe rol trebuie să se soluţioneze de urgenţă, instanţa numeşte un curator special care să-l reprezinte pe acesta până la numirea reprezentantului legal.

· Minorii care au între 14 şi 18 ani pot fi citaţi şi pot sta în proces doar asistaţi, după caz, de părinţi sau tutore, care vor semna alături de minori cererile adresate instanţei.

· Trebuie să ştiţi că în cazul actelor procedurale de dispoziţie: cum ar fi vânzarea, donaţia, care afectează patrimoniul minorului sub 14 ani sau a celui care are între 14 şi 18 ani este necesară autorizarea specială a organului competent, de regulă, autoritatea tutelară.

· În cazul persoanelor juridice nu există nici o problemă, acesta pot sta în judecată încă de la înfiinţare şi până la încetarea lor ca persoană juridică.

· Asociaţiile şi societăţile care nu sunt recunoscute ca persoane juridice pot sta în judecată ca pârâte dacă au organe proprii de conducere.


Este important să cunoaşteţi că, dacă o persoană nu îndeplineşte condiţia de a putea formula o cerere în instanţă, aceasta o va anula.

· Ministerul Public poate porni o acţiune civilă ori de câte ori este necesar pentru apărarea drepturilor şi intereselor legitime ale minorilor, ale persoanelor puse sub interdicţie şi ale dispăruţilor, precum şi în alte cazuri expres prevăzute de lege.

Coparticiparea  procesuală.


De regulă, la judecata în primă instanţă există un singur reclamant şi un singur pârât, la judecata în apel un singur apelant şi un singur intimat etc.


Sunt şi situaţii în care într-un proces sunt mai mulţi reclamanţi şi mai mulţi pârâţi. O asemenea situaţie este cunoscută sub denumirea de coparticipare procesuală ori tovărăşie procesuală.


Coparticiparea procesuală asigură evitarea unor hotărâri contradictorii, contribuie la economisire de timp şi de cheltuieli.



De regulă, coparticiparea este facultativă. De exemplu, o persoană a încălcat dreptul de coproprietate al unor coindivizari.


Sunt situaţii când coparticiparea este obligatorie. De exemplu, este nulă împărţeala succesorală la care nu au participat toţi moştenitorii.


Ce drepturi procedurale aveţi în calitate de parte într-un litigiu ?


Vă informăm cu privire la câteva drepturi conferite de lege cu privire la activitatea pe care urmează să o desfăşuraţi în faţa instanţei de judecată, şi anume:


- dreptul de a adresa cereri instanţei;


- dreptul de a cunoaşte termenul de judecată, precum şi locul unde va avea loc judecata;


- dreptul de a discuta toate problemele ridicate în cursul procesului;


- dreptul de a propune probe pentru susţinerea pretenţiilor şi pentru combaterea afirmaţiilor adversarului;


- dreptul de a cunoaşte toate piesele dosarului, ceea ce implică dreptul de a vi se comunica actele de procedură îndeplinite de adversar, dreptul de a face copii de pe diversele acte aflate la dosar;


- dreptul de a folosi limba maternă sau de a recurge la un interpret;


- dreptul de a fi asistată şi reprezentată de un avocat sau de un   mandatar;


- dreptul de a recuza pe judecători şi procurori, grefieri sau magistraţi asistenţi, experţi, interpreţi, traducători;


- dreptul de a solicita strămutarea pricinilor la altă instanţă;


- dreptul de a renunţa la judecată sau la dreptul pretins prin recunoaşterea pretenţiilor reclamantului;


- dreptul de a încheia o tranzacţie;


- dreptul de a solicita cheltuieli de judecată în cazul câştigării procesului;


- dreptul de a exercita căile de atac prevăzute de lege;


- dreptul de a cere executarea silită.


Ce obligaţii aveţi în calitate de parte într-un proces ?

· În cadrul oricărui proces aveţi, în principal, obligaţia de a vă folosi cu bună-credinţă drepturile procedurale şi de a spune adevărul.


Vă putem informa cu privire la unele îndatoriri procesuale:


- de a îndeplini obligaţiile în ordinea şi termenele stabilite de lege sau de judecător;


- de a urmări desfăşurarea procesului;


- de a vă dovedi pretenţiile şi apărările;


- de a comunica atâtea exemplare câte părţi sunt, plus unul pentru instanţă;


- de a avansa cheltuielile pentru deplasarea martorilor, pentru efectuarea expertizei, pentru depunerea unor acte de către terţi etc.


- de a plăti cheltuielile de judecată dacă aţi pierdut procesul etc.

· Dacă o parte exercită drepturile sale în alt scop decât cel recunoscut de lege, cu rea-credinţă, aceasta săvârşeşte un abuz de drept care se sancţionează de lege.

· Dacă instanţa constată că desfăşurarea normală a procesului este împiedicată din vina părţii prin neîndeplinirea obligaţiilor prevăzute de lege ori stabilite în cursul judecăţii, poate suspenda judecata, menţionând în încheiere care anume obligaţii nu au fost respectate.

 La cererea părţii, judecata va fi reluată dacă obligaţiile în raport de care s-a dispus suspendarea, au fost îndeplinite şi potrivit legii, aceasta poate continua. Reluarea judecăţii se va dispune numai după plata sumelor prevăzute de legea taxelor judiciare de timbru şi a timbrului judiciar.

De asemenea, la cererea părţii interesate, cel care, cu intenţie sau din culpă, a pricinuit amânarea judecării va putea fi obligat de către instanţă şi la plata unei despăgubiri pentru paguba cauzată prin amânare.

· Cu privire la probe trebuie să ştiţi că dacă nu le-aţi  solicitat prin cererea de chemare în judecată, prin întâmpinare sau la prima zi de înfăţişare nu vor mai putea fi invocate decât atunci când:

· nevoia dovezii ar reieşi din dezbateri şi nu putea fi prevăzută;

· când administrarea dovezii nu pricinuieşte amânarea judecăţii;

· când nu aţi solicitat dovada în condiţiile legii, din pricina neştiinţei sau lipsei de pregătire, nefiind asistată sau reprezentată de avocat. 

În cazurile prevăzute la pct.1 şi 3, partea adversă are dreptul la contraprobă numai asupra aceluiaşi aspect. În cazul în care cauza se amână pentru acest motiv, trebuie să depuneţi, sub sancţiunea decăderii, cu cel puţin 5 zile înainte de termenul sorocit pentru judecată, copii certificate de pe înscrisurile invocate.

 Partea care a depus un înscris în copie certificată este datoare să aibă asupra sa la şedinţă, originalul înscrisului sau să-l depună  înaintea termenului de judecată, în păstrarea grefei, sub sancţiunea de a nu se ţine seama de el. 

Înscrisurile depuse de părţi rămân dobândite judecăţii şi nu se mai pot retrage fără învoirea părţii potrivnice. Înscrisurile depuse în original nu vor putea fi retrase decât după ce se vor lăsa copii legalizate de grefa instanţei respective. 

